Fogons: Pastís de prunes\nLa Claudine va obrir la finestra de bat a bat, necessitava que li toqués l’aire a la cara, l’aire fred d’aquella ciutat que li ho havia donat tot i ara li ho volia arrabassar. Encara era fosc, milions de llums fent pampallugues cada nit li deien que aquella ciutat no dormia mai, clàxons, sirenes li retrunyien dins el cap a punt d’esclatar, i d’aquí unes hores un nou dia sortiria per l’horitzó i aquell avió la portaria de retorn a casa.\nEl fred l’havia despertat, s’havia quedat adormida al sofà i l’aire gèlid encara entrava per la finestra recordant-li que no podia defallir, que havia de lluitar per allò que l’havia portat fins allí, fins aquella ciutat de les mil oportunitats. Feia tard, perdria l’avió, encara que hauria donat el que fos perquè la sort li hagués donat aquella nova ocasió, però no va ser així. Es va dutxar, es va vestir i abans de sortir cap a l’aeroport es va menjar l’últim tros del pastís de prunes de Magnolia Bakery que quedava a la cuina.\nAixí comença el relat que fa un temps estic escrivint, no sé si bo o dolent, senzillament em diverteix i m’omple. Mai havia fet res semblant, i a hores d’ara encara no sé si en seré capaç, capaç de continuar i acabar una història que tingui interès i coherència, que enganxi al lector, de fet, al final del dia, quan tanco l’ordinador, no sé massa bé què hi passarà l’endemà. Sempre m’he preguntat com s’ho fan els novel·listes per escriure una història, si quan comencen ja en tenen una idea preconcebuda, si sabem com continuarà, com acabarà. Diuen que arriba un moment que els mateixos personatges cobren vida pròpia, que ells mateixos escriuen la seva pròpia història, però sigui com sigui per mi no deixa de ser tota una experiència que m’enriqueix, i sempre tens algú que t’anima a tirar endavant.\nLa idea inicial era incloure dins el relat plats que aniria cuinant i publicant aquí, juntament amb el capítol corresponent on s’anomenen. Cuinar les receptes ho estic fent, publicar-les aquí també ho faré, de mica en mica, però la idea de publicar la història per capítols juntament amb la recepta la deixo per més endavant, quan la història estigui més avançada, ja que no sé si disposaré de temps suficient per anar continuant el relat d’una manera més o menys regular, i poder publicar també amb certa regularitat. Així que, per no posar-me més pressió a sobre de la que ens dóna la vida, ho deixo per més endavant, amb la il·lusió que el dia que ho faci agradi i en podeu gaudir del principi fins al final, sense deixar-vos a mitges;-)\n15 grs. de mantega o margarina\nPel farcit d’una tarta:\n7 o 8 prunes morades\nSucre per espolsar per sobre les prunes\nPrimer de tot farem la pasta trencada. Amb aquesta quantitat d’ingredients surt pasta trencada per a fer dues tartes com la que he fet jo (18 cms de diàmetre). O sigui que podem doblar la quantitat del farcit i fer-ne dues d’aquesta mida o una de més gran o bé congelar la pasta restant per una altra ocasió.\nPosem la farina fent rotllana en el taulell amb tots els ingredients al mig. Anem treballant entrecreuant els dits, procurant que no s’ajunti, anant-la trencant i esmicolant, fins al punt que la farina queda humida i s’ajunta per ella sola amb facilitat, sense forçar-la. Un cop unida la funyim 3 o 4 vegades i en fem una bola. La deixem reposar 5-10 minuts i ja la tenim llesta per estirar-la amb el corró, amb el taulell lleugerament enfarinat, i folrar el motlle de tarta, untat només per la base. Punxem la pasta del fons, per evitar que en coure-ho s’infli, i ja la tindrem llesta per enfornar segons indiqui la recepta que ens disposem a fer.\nLa mantega o la margarina han de ser fresquetes de la nevera, al moment de fer la pasta, i si s’indica que ha de ser reblandida bol dir un cop ja dins del cercle, amb l’ajunda d’una forquilla. Per això és molt millor fer aquesta pasta en un lloc fresc, sempre us anirà molt millor. A l’estiu és més difícil de fer, per això és molt millor posar-hi l’aigua ben freda.\nA continuació farcirem la base amb les prunes. Depèn de l’alçada de la tarta en farem un pis o dos. Si n’hem de fer dos pisos perquè la tarta quedi plena, i depenen de la grandària de les prunes, les del pis de sota les tallarem en quatre trossos i les del segon pis en vuit. Cal que les prunes no siguin massa madures, al punt, perquè sinó quan les partim per la meitat per treure`n el pinyol se’ns aixafarien. A sobre de cada capa hi espolsarem una mica de sucre i un pols de canyella, si agrada.\nEnfornar a 180º durant 30 minuts. Deixar refredar.\nEts una dolenta valenta que s'enfronta a nous reptes amb força i entusiasme, i aixó no tothom ho sap fer. Moltes felicitats pel "sense titol"... sobre el pastís...doncs poc a dir, a part de ser preciòs, l'acidessa de la pruna segur li donava un contrapunt molt especial. Es un PIE! petons\nDolores - Mi Gran Diversion 18.9.12\nRica y bien facil..Bss\nEts una dona valenta, no una dolenta...jajaja crec que he escrit molt rapida...!!!!!\nJajaja, moltes gràcies! Intento no ser dolenta, encara que ha vegades em surt la meva segona personalitat i més que dolenta sóc malvada, com la bruixa de la Blancaneus, però només per qui s'ho mereix, jeje!\nno, m'ho crec...jejeje i en tot càs segur que desrpès te comen los remordimientos!!!\nCuina Cinc 18.9.12\nla foto súper:))\nestilisme dels millors, quantes idees i propostes, gràcies, Gemma\nVisc a la Cuina 18.9.12\nUn gran pastís digne d'un gran relat, endavant Gemma!\nMªJose-Dit i Fet 18.9.12\nLa teva idea em sembla molt bona, a mí ja em tens enganxada...no val posar la mel a la boca i després no continuar ehhh :))\nT´han quedat unes fotos boniques de debó, el pastís es veu espectacular...molts petonets\nM'agrada molt la idea de posar-se reptes i treure's la pressió. Crec que t'ho plantejes molt assenyadament :)\nUi, no ser, últimament estic engegant masses reptes, suposo per tenir varietat i no aburrir-me amb un mateix.\nQuina idea més bona i que bonic em sembla, això d'anar publicant els plats que anirà cuinant la protagonista de la teva història. Jo no sóc gaire bona en aquest àmbit, però si sé que el que has iniciat és preciós, i et donc tots els ànims i forçes per tirar endavant i acabar aquesta futura novel·la :)\nFem un mos 19.9.12\nUn relat genial per un pastis boníssim\nFins el proper relat i recepta\nel taller de cuina 19.9.12\nQuan acabis el teu relat m'ofereixo voluntària per llegir-lo!!!! I de passada per tastar aquest pastís, que esperava amb candeletes que publiquessis, perquè fa una pinta...\nAvui heu començat amb la UOC, oi? ànims!!!\nSi, si, avui hem començat, quins canguelis. A poc a poc. D'entrada m'he sentit aclaparada però a la comenci aquesta tarda amb el temari suposo que ja em posaré en situació.\nOh, quin projecte més bonic! Jo no sabria pas per on començar... bé, potser per les receptes, que escriure la història em sembla molt complicat ;)\nÀnims, que segur que acabarà tenint un final feliç ;)\nsi vols consells li pots demanar a l'Yves! ;) jijijiji. Tu segueix endavant, aquesta vida està feta pels somiadors i lluitadors, no?? m'emporto un tallet de pastís!\nQue boooo !!! Aquest any no he menjat casi prunes i mira que m'encanten però aquest any ha estat molt de melons i sindries, als nens els hi encanten. Però am i les prunes m'agraden moltíssim. Una molt bona recepta. Amb el teu permís prenc nota\nAna y Blanca 20.9.12\nHome Baked 22.9.12\nm'ha encantat l'idea d'anar introduint receptes a la novel·la a mesura que les vas fent!!\nper cert, aquest pastis de prunes té bonissima pinta, me'l menjaria quasi sencer jaja\nCrec que les prunes li donen un suavitat especial a aquest pastís, felicitats per l'escrit t'animo a continuar i també per la fotografia!!\nla gemmota 25.9.12\nno sé com acabarà el relat, però comença molt bé! I a més l'has acompanyat d'una recepta bonssíma i unes fotos xulíssimes!\nNo cal que et posis pressió, perquè ja sabem de què va això de passar alst i baixos al blog, però segueix així, que segur que de tot iaxò en sortirà alguna cosa molt bonica!\nGemma, este pastel es una maravilla, imagino la olor que desprende recién salido del horno y lo irresistible que debe ser, tan r´sutico y hogareño...me encanta! ideal! un beso\nAmb aquests pocs ingredients, aconsegueixes un pastis de luxe!!! el faré segur, a la mare li encantarà.. petons,\nA mi m'ha agradat tot: el relat, la recepta i les fotos :-)


Presentaran ‘Mother and Son’, un concert amb estàndards de jazz, cançó francesa o bossa-nova.\nEl cicle El Club de la Cançó torna aquest dijous al Kursaal.\nLa Sala Petita del Kursaal acollirà aquest dijous, 11 de novembre a les 19h, una nova edició del cicle del Club de la Cançó amb el concert de l’actriu i cantant Mone Teruel i el pianista Albert Pladellorens. La Mone és una de les artistes més carismàtiques de l’escena catalana. Al Kursaal l’hem vist actuar en totes les seves facetes, brillant d’una manera especial en el teatre musical, però sempre en espectacles de gran format. Aquest cop la podrem escoltar en l’espai acollidor de la Sala Petita en un recital concebut per a un cafè-concert en què la proximitat del públic és fonamental.\n“Mother and son” va néixer de la proposta d’algú que coneixia molt bé les virtuts musicals tant de la Mone com del seu fill Albert, pianista de jazz. A partir d’aquella idea van escollir un repertori fet dels seus gustos en comú on hi tenen cabuda, entre altres estils, estàndards de jazz, cançó francesa, bossa-nova i fins i tot alguna cançó pròpia de la Mone. El resultat és una trobada emocional i musical entre mare i fill amb una fluida comunicació amb el públic.\nLes entrades per al concert de Mone Teruel i Albert Pladellorens tenen un preu de 15€ (12€ amb carnet Galliner, menors de 25 anys, majors de 65 i Escoles de música) i es poden comprar a les taquilles del Kursaal, o per internet a www.kursaal.cat. Durant l’espectacle s’aplicaran les mesures recomanades per les autoritats sanitàries, amb l’ús de mascareta durant tota la funció, gel hidroalcohòlic i sortida esglaonada de la sala. L’aforament ja és del 100%.


Esquerra Independentista – Pàgina 6 – SEPC\nThis entry was posted in Comunicats Esquerra Independentista on 20 novembre 2013 by portaveus sepc\nHora rere hora, dia rere dia, mes rere mes i any rere any, les dones patim els atacs de les violències patriarcals que encara imperen en la nostra societat. Any rere any, ens aixequem per la commemoració del Dia Internacional de la No Violència contra les dones i les nenes. És un dia de commemoració […]\nThis entry was posted in Esquerra Independentista Secundaria on 7 octubre 2013 by portaveus sepc\nEl sistema educatiu de l’Estat espanyol ha estat històricament inestable. Des de 1970 s’han aprovat dotze lleis d’ensenyament, demostrant així la manca d’un projecte educatiu de consens consolidat i útil a les persones que no sigui una eina més en mans d’interessos polítics o econòmics puntuals. La Llei Orgànica de Millora de la Qualitat Educativa (LOMQE) arriba […]\nCom cada any pel 9 d’Octubre, l’Esquerra independentista eixim al carrer per reivindicar els nostres drets nacionals i socials; els del País Valencià i els de tots els Països Catalans. En aquest xicotet territori de la mediterrània occidental, ens trobem en un moment històric decisiu, enmig d’una renovada ofensiva espanyolista i francesa, ofegats per un […]


L’Ajuntament refarà el procediment per a l’aprovació del POUM - Santa Margarida i els Monjos\nPortada > Actualitat > Notícies > L’Ajuntament refarà el procediment per a l’aprovació del POUM\nLa sentencia, d’octubre de 2015, fallava contra la Comissió d’Urbanisme i declarava la nul·litat del Pla d’Ordenació Urbanística de Santa Margarida i els Monjos a partir de l’acta d’aprovació provisional del document.\nLa sentència del TSJC afirmava que s’havia vulnerat el dret d’autonomia local perquè s’havien inclòs al text definitiu unes prescripcions fetes per la Comissió Territorial d’Urbanisme de Barcelona en el seu acord de 30 de setembre de 2010 i considerava que en el moment d’aprovació provisional no s’havien incorporat tots els informes que eren preceptius; informes que sí es varen incorporar posteriorment seguint les indicacions de la Comissió Territorial d’Urbanisme de Barcelona.\nEls serveis jurídics de la Generalitat van fer recurs de cassació. L’Ajuntament de Santa Margarida i els Monjos no es va personar com a part en aquest recurs, ja que es tractava d’un contenciós contra la Comissió d’Urbanisme de la Generalitat de Catalunya i no contra l’Ajuntament de Santa Margarida i els Monjos.\nEl divendres 7 de juliol es va notificar oficialment a l’Ajuntament la resolució del recurs de cassació, cosa que demana que, en compliment de sentència, es procedeixi a reiniciar el tràmit des de l’aprovació provisional del POUM, amb la incorporació dels informes preceptius previstos a l’acord de la Comissió Territorial d’Urbanisme de Barcelona, de 30 de setembre de 2010.\nTal i com ha indicat el Departament d’Urbanisme a l’Ajuntament ara s’ha procedit a la suspensió de llicències, que va aprovar ahir el plenari municipal, i a refer el tràmit des de l’aprovació inicial.\nL’Ajuntament espera que en els propers mesos es pugui fer l’aprovació provisional perquè la Comissió d’Urbanisme de Barcelona l’aprovi definitivament.


Ajuntament de Caldes d'Estrac - Record emotiu dels presos polítics i els exiliats durant la commemoració de la Diada a Caldes\nRecord emotiu dels presos polítics i els exiliats durant la commemoració de la Diada a Caldes\nL'alcaldessa de Caldes rehivindica la llibertat i el retorn de l'exili dels polítics catalans\nSeguint el protocol, l’acte es va iniciar amb la hissada de la bandera catalana per part de la Policia Local amb “El Cant de la Senyera” de fons i enmig del silenci del centenar de persones que van assistir a la celebració.\nUn cop es va realitzar aquest gest solemne, es va iniciar l’ofrena floral per part d’entitats locals i ciutadans. El Mirador de l’Onze de Setembre va acollir els presents de l’Agrupació de Pensionistes i Tercera Edat, Amics del Bonsai, ANC de Caldes d'Estrac, Associació Donastrak, Club de Patinatge Artístic, Club de Petanca de Caldes d’Estrac, Associació Torrenova 40 Art i Esport, Colla de Geganters i Grallers de Caldes d’Estrac, Diables d’Estrac, els partits polítics municipals, ERC, PSC i PDeCAT i el Consistori de Caldes.\nA continuació l’alcaldessa de Caldes, Rosa Pou, es va dirigir als assistents amb un record de la passada Diada en la que es va demanar el dret a decidir. L'alcaldessa va tenir paraules de lament contra la repressió policial i judicial per part de l'Estat viscuda. "Segurament la majoria de nosaltres sentim la vergonya més profunda al veure les imatges d’aquell primer d’octubre que apareixen dia rere dia gairebé un any després", va expressar Pou. En aquest sentit, Pou va transmetre la seva consternàció sobre l'empresonament i l'exili forçat dels polítics catalans. "Dones i homes que des de les seves cel·les i els seus països d’acollida ens envien coratge, optimisme i fortalesa. I que es neguen a ser moneda de canvi". Pou va acabar el seu discurs llegint la carta que la Consellera Dolors Bassa i la Presidenta del Parlament Carme Forcadell van escriure després de Sant Jordi, quan encara eren a Alcalá-Meco, tot assegurant que ni els presos polítics ni els exiliats son oblidats.\nFinalitzat el parlament, els aplaudiments van precedir el cant de l’Himne dels Segadors. Després i com a novetat d’enguany, es va passar a l’audició i el ball de sardanes amb la Cobla Cervianenca. L’acte va acabar amb el tradicional refrigeri per a tothom.\nDiscurs de l’alcaldessa [+]\nConsulta l'àlbum de fotos de la Diada [+]


McLaren Elva: més d’1.7 milions de motius per gaudir del vent\nMcLaren Elva: més d’1.7 milions de motius per gaudir del vent. Així hem volgut titular l’article de presentació de la darrera creació de McLaren, un esportiu biplaça diferent a tot el que han fet fins ara i del què només fabricaran 399 unitats a un preu d’1,7 milions d’euros.\nElva: un homenatge\nL’Elva li deu el nom a un fabricant de xassís anglès que va subministrar els seus productes durant força temps a McLaren. Concretament va ser durant els anys 60 i avui dia ja no existeix. Així doncs, els de Woking han volgut posar en valor el seu llegat esportiu i de competició en un cotxe totalment diferent a la resta.\n4 litres, 850 CV i 800 Nm\nMecànicament el nou roadster biplaça equipa un motor 4.0 V8 amb 815 CV i 800 Nm de parell. Va associat a un canvi automàtic de doble embragatge. Tot plegat fa que l’Elva acceleri de 0 a 100 en menys de tres segons.\nPerò encara hi ha quelcom més important que el seu motor; l’exercici fet en termes d’aerodinàmica i de disseny. Els seus creadors han buscat aconseguir la màxima eficiència aerodinàmica. També crear un flux d’aire per protegir els ocupants, ja que l’Elva no té ni sostre, ni parabrises.\nGestió increïble de l’aire\nEn aquest sentit, el sistema de gestió d’aire ‘AAMS’ que estrena McLaren en aquest cotxe té dues funcions bàsiques: que els ocupants del cotxe no tinguin la necessitat de portar casc i ja posats, aprofitar el vent per refrigerar diversos elements mecànics del cotxe, com ara la caixa de canvis o el motor.\nLa incògnita del pes?\nA banda de la seva aerodinàmica, el nou Elva també aposta per la lleugeresa. Per això utilitza materials com ara la fibra de carboni, l’alumini o elements com ara frens carbonoceràmics. Tot el que sigui necessari per poder mantenir a ratlla el pes d’aquest roadster. Curiosament, la marca no ha volgut fer públic, al menys de moment.\nEstèticament el nou Elva és una preciositat de cotxe. També és cert que recorda bastant al Ferrari SP2 Monza. Negar-ho, com ho neguen des de McLaren, és negar l’evidència, però tampoc volem entrar en això ara.\nL’Elva no té ni sostre, ni parabrisa (això últim la marca ho instalarà de franc si el comprador ho volgués així). Portes si que té, però la idea és que no siguin funcionals. I és que en realitat l’accés està pensat per fer-lo sense haver d’obrir-les, la idea és accedir saltant.\nEls seients estan inspirats en els de competició, mentre que els instruments i el volant, també de tall “racing” estan pensats per oferir sensacions pures i 100% esportives al pilot.\nPerò com l’esportivitat no està renyida amb els avenços, l’Elva està equipat amb un quadre d’instruments totalment digital i una gran pantalla tàctil de deu polzades. Des d’aquests suports es controlen la majoria de paràmetres, incloent-hi alguns de molt singulars, com fer les funcions de retrovisor central.\nInformeu-vos-en a Kars Automòbils, especialistes en aquest tipus d’automòbils. Ells podran ampliar-vos aquesta informació i, sobretot, fer el necessari per intentar aconseguir-vos -si encar és possible- una de les 399 unitats.\n07/01/2020 /by 4dm1n1STR4t0r\nTags: Elva, McLaren, Premium cars\nMASERATI MC20: L’ESPERA HA VALGUT MOLT LA PENA\nNOU PORSCHE 911 GT3 992: 510 CV DE PUR PLAER 911\nALBERT PARK - MELBOURNE: ARRENCA L' F1\nToyota GR Supra, ara també amb canvi manual!\nL’Aventador Ultimae, l'últim V12 pur de Lamborghini, surt de passeig!\nLLOVERA I EL SEU TEAM ES MANTENEN TOT I RECULAR TOT I EN “MURPHY”, LLOVERA SIGNA UNA QUARTA ETAPA QUASI PERFECTE


Competències bàsiques: de juny 2009\nUna nova presentació de Núria Alart publicada per Guida a Nosaltres Competents amb estratègies de motivació a l'alumnat, models d'activitats competencials i sistemes d'avaluació.\nView more OpenOffice presentations from nalart.\nPublicat per Isabel Ferrer Arabí a 22:43 Cap comentari:\nEtiquetes de comentaris: avaluació, competències, context, metodologia, motivació\nResultats de les proves de 6è de Catalunya\nAvui s'han publicat els resultats de les proves que es van aplicar als alumnes de 6è d'Educació Primària a Catalunya. Segons l'informe publicat un de cada quatre alumnes no domina les competències bàsiques de català, castellà i matemàtiques al final de la primària. També es constata que les noies són millors en llengua i els nois en matemàtiques. L'informe també analitza els resultats en funció del nivell socioeconòmic. Pitjant sobre el següent enllaç podeu accedir al document.\nEnllaços a diferents notícies sobre el tema:\nPublicat per Isabel Ferrer Arabí a 22:27 Cap comentari:\nEtiquetes de comentaris: avaluació, Catalunya, competències, proves\nAlliberades les proves d'avaluació de diagnòstic\nDes de l'Institut d'Avaluació i Qualitat del Sistema Educatiu de les Illes Balears (IAQSE) ens han comunicat que ja estan alliberades les proves d'avaluació de diagnòstic que s'han realitzat durant el mes de maig de 2009 als alumnes de 4t d'Educació Primària i de 2n d'Educació Secundària.de les Illes Balears. Pitjant sobre la següent imatge podeu accedir a la pàgina principal de l'IAQSE on trobareu totes les proves, els solucionaris i els criteris de correcció.\nEtiquetes de comentaris: avaluació, diagnòstic, iaqse, proves\nCompetència docent per Núria Alart\nFa uns dies vaig publicar un post al bloc InvesTICant amb una reflexió sobre si els mitjans tecnològics i audiovisuals poden ser motivadors. Em referia al video que va utilitzar Guardiola per motivar als seus jugadors abans del partit de la final de la Champions.\nAvui, via el bloc CAIRE-EF, he tengut l'ocasió de veure el video que ha publicat Núria Alart sobre competència docent. Esper que a nosaltres també ens serveixi com a motivació ...\nEtiquetes de comentaris: competències, docent, motivació\nEn aquest enllaç podreu llegir l'entrevista feta per Agustina Lanusse a Francesco Tonucci.\nEl mateix títol "La misión principal de la escuela ya no es enseñar cosas" ens convida a reflexionar. La seva resposta és:\n"Debe ser el lugar donde los chicos aprendan a manejar y usar bien las nuevas tecnologías, donde se transmita un método de trabajo e investigación científica, se fomente el conocimiento crítico y se aprenda a cooperar y trabajar en equipo".\nUs deix també un enllaç al bloc "Utopía y Educación" on podreu gaudir de les seves famoses vinyetes en el post "Las Reflexiones de Frato por Francesco Tonucci".\nPublicat per Isabel Ferrer Arabí a 21:48 1 comentari:\nEtiquetes de comentaris: ensenyaments, humor, TIC, Tonucci


Es busquen a Benissa les restes de cinc brigadistes internacionals caiguts en la Guerra Civil\nEspai que combina l’actualitat al voltant de les polítiques de les administracions valencianes en matèria de memòria democràtica i exhumació de fosses amb continguts més especialitzats sobre la història de la repressió franquista i els avanços en les investigacions acadèmiques. Reportatges, entrevistes, actualitat, opinions, informació sobre recerques universitàries o publicacions...\nEs tracta de de Boleslaw Cugowski, Giovanni Monego, Charles Ferrand, Jean Delucis i Rudolf Heinisch, procedents d'Àustria, França, Itàlia i Polònia, que van morir en els primers mesos de 1938\nLa tomba al cementeri de Benissa durant un homenatge a les Brigades Internacionals.\nValència — 17 de octubre de 2020 22:30h\nLa Generalitat Valenciana ha iniciat els tràmits per a la investigació, exhumació i estudi antropològic de cinc brigadistes internacionals morts durant la Guerra Civil i les restes de la qual podrien jaure en una fossa de l'antic cementeri municipal de Benissa.\nEl Diari Oficial de la Generalitat Valenciana (DOGV) va traure a informació pública divendres passat l'inici d'expedient d'indagació i investigació, localització, delimitació, exhumació i estudi antropològic de Boleslaw Cugowski (Polònia), Giovanni Monego (Itàlia), Charles Ferrand (França), Jean Delucis (Itàlia) i Rudolf Heinisch (Àustria) que van morir entre els mesos de gener i març de 1938.\nLa Conselleria de Qualitat Democràtica, a través de la Direcció General de Cultura i Patrimoni, de la Conselleria de Cultura ha sol·licitat l'autorització de les actuacions arqueològiques previstes en el projecte.\nL'execució del projecte serà duta a terme per Drakkar Consultors, SL. La proposta estarà exposada al públic durant 15 dies en el DOGV i el Boletín Oficial del Estado (BOE) a fi que els familiars de les víctimes i aquells que tinguen un interés, puguen personar-se en el procediment.\nLes al·legacions, suggeriments o observacions efectuades podran ser remeses per escrit, per a la seua consideració, a la Direcció General de Qualitat Democràtica, Responsabilitat Social i Foment de l'Autogovern, a través de la seua bústia de correu electrònic calidaddemocratica@gva.es. Es farà constar el nom i cognoms i el DNI o NIE de qui pretenga personar-se en el procediment.\n17 de octubre de 2020 - 22:30 h\nEls Gaos: biografia coral d’una família antifeixista i republicana devastada per la repressió franquista en la postguerra


Femarec celebra 25 anys amb l’estrena del musical Els músics de Bremen in concert\nLa companyia Pot de Teatre donarà el tret de sortida a la celebració del 25è aniversari de Femarec amb l’estrena del musical Els músics de Bremen in concert. El 4 d’octubre a les 20:30h a la sala Barts.\nEl tret de sortida de l’aniversari el donarà la seva companyia de teatre amb l’estrena del musical Els músics de Bremen in concert, una adaptació del clàssic conte dels germans Grimm. Dirigida pel seu nou director, Albert Gràcia, comptarà amb tot de cançons originals composades pel músic Keco Pujol, cantades en rigorós directe pels actors i actrius de la companyia, i amb coreografia de Griselda Astudillo.\nL'estrena arriba carregada de novetats. La companyia, amb 19 anys d'experiència i el valor afegit d’estar íntegrament composada per persones amb discapacitat, presenta la seva primera obra dirigida per l’Albert Gràcia i es bateja com a Pot de Teatre. L’objectiu: fer del teatre la seva professió i aconseguir la plena inclusió en el món cultural.\nAquest nou projecte teatral coincideix amb els 25 anys d’activitat de Femarec. Una gran trajectòria amb centenars d’insercions laborals cada any (750 l’any 2015), un centre de formació que atén milers de persones i que realitza centenars de cursos (566 l’any 2015); i un Centre Especial de Treball amb més de 140 treballadors amb discapacitat intel·lectual i/o trastorn mental que ha gestionat 2.700 tones de residus només l’any 2015. Un projecte que va engegar amb la il·lusió de pocs però que any rere any suma més seguidors i col·laboradors.\nTota la informació de la companyia i l’estrena AQUÍ.\nteatre, Femarec, teatre social, arts escèniques i audiovisuals


Joan Foguet - La puta pluralitat | NacióDigital\n«En el moment més transcendent de la història política d'aquest país cal saber l'opinió dels periodistes i de les empreses també. Mulleu-vos! Estic en contra de l'objectivitat»\nper Joan Foguet , 19 d'octubre de 2016 a les 22:02 |\nLa llista de paraules que estem pervertint comença a ser vergonyant: "consens", "moment històric", "procés" i per sobre de tots els mots violentats hi trobem "pluralitat". Pluralitat vol dir ser més d'un. Sí, perdoneu per anar subratllant obvietats però vivim moments atrafegats i estúpids i cal fer-ho i és de justícia. Prou de ser plurals! L'eufemisme de no tenir criteri ni opinió. No tots pensem igual, no cal laboratori. Dos catalans junts fem tres opinions. "Jo només faig de transmissor del què pensen altres", ens diuen els periodistes avui en dia. Bé, em refereixo a espais d'opinió o el gran caos que en aquest país anomenen tertúlies.\nLa tertúlia tot ho pot. És barat. Però mai com fins ara el cost i el valor havien anat tant de la mà. Opinió exprés i prejutjada. Una cosa és la broma de portar expolítics a la ràdio (Terribas) i altra cosa és ja institucionalitzar exconsellers (curiosament del tripartit d'esquerres) en programes de la Corpo. Ei, que són persones. I que saber què pensa sobre fets d'actualitat qualsevol membre més o menys actiu de la nostra classe política està la mar de bé. Però prou de fer passar bou per bèstia grossa. No tots pensem igual. No cal que ens ho facin empassar com si fos el xarop de la tos. Ja decidiré jo!\nSí, a Catalunya som més plurals que a Madrid. Fantàstic. Abracem-nos! Som collonuts, però tant posar aigua al vi, al final, no hi ha qui es begui el cataplasma. Al diccionari la segona veu per la paraula "pluralitat" vol dir majoria. No vol dir tothom. Cal sentir què pensa tothom? Sí, segur. Però no tots a la vegada. Ja fa anys que els professors de les anomenades facultats de Comunicació adverteixen del soroll. Doncs a casa, molt soroll per a res.\nLa puta pluralitat és l'escut de la nostra covardia. Sí, puta, perquè és una actitud mesella i venuda. En el moment més transcendent de la història política d'aquest país (sigui per la independència si sou "indepes", sigui per la revolució social si sou "colauistes" o "cupaires") cal saber l'opinió dels periodistes i de les empreses també. Mulleu-vos! Estic en contra de l'objectivitat.\n"Tele 5 és la televisió més plural de Catalunya". Aquesta frase tan inexacta no té ni una setmana i no la va dir Paolo Vasile o Xavier García Albiol. No. La va dir David Pérez, diputat del PSC (partit que fins a 2010 era hegemònic al nostre país) i veterà de la cosa. És avui encara més un desig que una realitat, però parem compte. Cal recordar que TV-3 i Catalunya Ràdio basaven (en passat) el seu lideratge en la qualitat. Cal recordar als nostres polítics que cal dotar d'instruments (del tipus que calgui) a la ràdio i tele pública. Perquè ni som ni serem un país normal.\nLa borratxera de pluralitat que tenim és esgotadora i embafant. És extemporani pretendre jugar amb la baralla de cartes de l'oasi català quan som al món real del segle XXI de Twitter. Al món de les xarxes socials i en el que els noms propis tenen cada cop més importància, a la vegada que moviments que pugen tan ràpid com s'estimben. Ser plurals hauria de ser poder fer fotografies crítiques de la realitat i no pas col·leccionar fotos de carnet.\nPer Pluralitat justa el 20 d'octubre de 2016 a les 17:29\nEls mitjans públics han de reflectir el país en que vivim. I si vivim en un país en què 1 milió i mig indepes surten l'11 de setembre, i quatre gats el 12 d'octubre, la pluralitat s'ha de reflectir tal i com és. Amb aquesta proporció. El que no és lògic és que SCC, que no pinta ni representa res ni a ningú, estigui a les tertúlies de Tv3 i Catalunya Ràdio.\nPer Anònim el 20 d'octubre de 2016 a les 10:47\nés clar que sí, cal tenir noms i fer llistes amb els bons i els mals catalans.\nY los "Putos periodistas de pacotilla"\nPer Anònim el 20 d'octubre de 2016 a les 09:23\nVivan también los putos periodistas amantes de la pluralidad en este medio y los afines, donde no se deja a ninguno que pueda escribir algo contrario a lo que impone su redacción. La puta redacción plural que permite a cualquier periodista que pueda discrepar, porque ,SI, EN CATALUNYA, LOS MEDIOS INDEPENDENTISTAS SON MAS PLURALES QUE EN EL RESTO DE ESPÑA. Bien vamos si ya a los escritores en este medio les vamos permitiendo utilizar este vocabulario, ya es grotesco leer a algunos comentaristas entre groseros y totalitarios, como para que les inciten a ello. Pasará igual que con Iglesias calentando a los extremistas, al final se forma el pollo en la universidad\nPer Paper de fumar el 20 d'octubre de 2016 a les 09:15\nGens d'acord amb el comentari anterior sobre "males formes". Som grandets. El que passa a Cat és massa fort per agafarsela amb paper de fumar.\nCAL DISTINGIR entre el DLC i el Llibre d’estil de la CCMA\nPer Anònim el 20 d'octubre de 2016 a les 08:02\nAquest darrer defineix “pluralitat” com a 139. Universalitat 139. Dret a la informació 1.1.5.3. Ordenació i jerarquització de les notícies 1.1.5.2. Enfocament de les notícies 1.1.5.1. Tria de les notícies 1.1.4.5. Material d'arxiu i informació 1.1.4.4. Correcció d'informacions errònies 1.1.4.1. Objectivitat, imparcialitat i equilibri informatius 1.1.3.6.4. Els altres mitjans com a font informativa 139. Continguts 139. Accés a la informació 139. Imparcialitat, neutralitat i pluralisme 139. Dret de rèplica QUIN DELS DOS ES MÉS “PUTA”?\nVISCA LA "PUTA" PLURALITAT QUE NO ES VEN\nPer Anònim el 20 d'octubre de 2016 a les 07:47\nNo ens podem queixar de "pervertir" la paraula pluralitat., dient alhora que significa més de un. I, alhora, que al diccionari la segona veu per la paraula "pluralitat" vol dir majoria (no vol dir tothom) Es evident que ambdues, per diferents, ja son definicions "perverses”\nPer Anònim el 20 d'octubre de 2016 a les 07:34\nPodria estar d'acord amb el contingut, però el vocabulari no és adient per un mitjà d'informació. Massa groller.


Forcades insisteix: "Les vacunes estan en mans d'empreses que l'únic que volen és fer negoci"\nLa monja defensa els pares que no vacunen els fills i critica que Salut els "discrimini"\nBarcelonaLa monja benedictina Teresa Forcades ha defensat els pares que no vacunen els fills, com els del nen de 6 anys d'Olot amb diftèria, i ha criticat que l'Agència de Salut Pública de Catalunya els "discrimini" per la seva decisió. En declaracions a Europa Press, Forcades ha demanat "respecte absolut per a aquests pares, perquè les vacunes estan en mans d'unes empreses que l'únic que volen és fer negoci", tot i que ha destacat que la de la diftèria és de les millors que hi ha.\n"La vacuna està provada i funciona, però no al cent per cent", ha alertat, tenint en compte que té una efectivitat del 95%, de manera que, segons ella, un 5% de nens no estan immunitzats malgrat haver-se vacunat i corren el risc de patir efectes secundaris derivats de l'alumini que porten, segons ha dit. Ha destacat que hi ha més nens que no estan immunitzats contra la diftèria malgrat estar vacunats –a causa del marge d'ineficàcia del 5% del producte– que no pas nens que no han rebut cap dosi per l'elecció dels pares, una xifra que s'acosta al 3% de la població infantil.\nA més, Forcades ha justificat que els nens que no es vacunen ajuden els que sí que ho fan a fabricar un "recordatori natural" de la vacuna, que té una efectivitat de 10 anys i que requereix repeticions de dosis, una cosa que només fan al voltant d'un 30% dels adults, segons ha dit. "Els vacunats es beneficien dels no vacunats, als quals no es té com a perillosos, sinó al contrari", ja que ajuden a fer que els bacteris segueixin circulant perquè els que sí que estan vacunats mantinguin un bon nivell d'immunització.\n"Confrontació al carrer"\nPer a Forcades, les autoritats sanitàries catalanes "han creat confrontació al carrer" per haver demanat a tots els ciutadans que es vacunin després del cas del nen d'Olot, i han contribuït a fer que els pares que opten per no fer-ho se sentin culpables. No puc acceptar que Salut Pública digui que un nen vacunat és un nen protegit, perquè és fals", tenint en compte que la vacuna no té una efectivitat del cent per cent i que pot desencadenar efectes secundaris.\nPer a Forcades, el que li ha passat al menor afectat, que està en estat molt greu a la unitat de cures intensives (UCI) de l'Hospital Vall d'Hebron de Barcelona, "és una cosa lamentable, però minoritària, ja que la majoria d'afectats tenen una mica de mal de coll i al cap d'uns dies els passa". Tot i això, ha destacat que la diftèria té una mortalitat de fins al 10%: "Hi ha pares que prefereixen córrer el risc que el seu fill es mori que no que quedi amb una malaltia degenerativa per intoxicació de cúmul de vacunes, i cal respectar-ho".\ndiftèria vacuna FORCADES


El nombre de reclamacions per "demora excessiva" en les llistes d'espera sanitàries per a una prova diagnòstica va augmentar un 16,25% el 2015 a Catalunya respecte l'any anterior. Així, es van registrar 2.439 queixes respecte a les 2.098 de l'any anterior.\nEn el període de 2011 a 2015, les reclamacions per aquest motiu han passat de 1.562 a les 2.439 de 2015 --un 56,14% més--, si bé en 2014 es va registrar un descens respecte a l'any anterior: de 2.516 el 2013 a 2.098 el 2014, segons dades de la Conselleria de Salut recollits per Europa Press.\nNo obstant això, les queixes per demora excessiva per llista d'espera per a intervenció quirúrgica han caigut un 24,1% en un any, en passar de 7.370 a 2.014-5.592 el 2015, i el descens acumulat en quatre anys encara és més gran a l'protagonitzar una caiguda del 35,56% després de registrar-8.679 el 2011.\nEl conjunt de queixes que es van interposar en 2015 arriba a les 18.353 en el sistema sanitari públic: 663 van ser per demora excessiva per llista d'espera; 2.589 per llista d'espera per a urgències; 194 per atenció no urgent; 6.252 per a consultes externes; 236 per a ingrés hospitalari; 5.592 per intervenció; 2.439 per prova diagnòstica, i 388 per tractaments no quirúrgics.\nXIFRES GLOBALS "NO COMPARABLES"\nFonts de la Conselleria de Salut han explicat a Europa Press que les reclamacions generals de 2015 "no són comparables", ja que el departament no té desglossat el conjunt de reclamacions per motiu i nivell assistencial d'anys anteriors, de manera que només es poden contrastar les queixes per intervencions i proves esmentades.\nEn declaracions a Europa Press, Toni Barbarà, un dels portaveus de Marea Blanca Catalunya, ha qualificat el nombre de reclamacions de "xifres absolutament insuportables", i ha lamentat que els números no siguin comparables perquè abans no es comptabilitzaran les reclamacions en atenció primària i urgències.\n"És evident que no hi ha una dinàmica instal·lada de reclamació", ha assegurat Barbarà, qui ha animat els usuaris a reclamar perquè és l'única manera de deixar constància.\nSegons l'activista, les raons per no reclamar són la "insalubre resignació" dels ciutadans, els pacients que són derivats a centres privats i els que opten per anar per la via privada, la qual cosa vol dir que la realitat encara és més contundent del que que mostren les xifres, en les seves paraules.\nLLISTES D'ESPERA, UNA "PRIORITAT"\nPer Salut, la reducció de les llistes d'espera és una "prioritat", com va expressar el passat divendres el president de la Generalitat, Carles Puigdemont, que ha subratllat que el Govern no renunciarà al pla de 96 milions d'euros per reduir les llistes que va frenar la no aprovació dels Pressupostos. Encara que de moment, no ha fet gran cosa.\nA data de juny de 2016, hi havia 138.606 persones en llista d'espera per a proves diagnòstiques i de 161.730 per a intervencions quirúrgiques i, respecte al mateix període de l'any passat, s'han fet un 3,8% més d'intervencions, un 24% més de proves i un 18,8% més de primeres visites a consultes externes.


Mapa de la Independència de Catalunya a Twitter\nAl Mapa de la Independència de Catalunya a Twitter hi veuràs les piulades que es fan des de Catalunya i que tenen certes paraules clau relacionades amb la Independència. Aquestes piulades apareixen, a temps real, en el moment en que un usuari fa pública la seva piulada a Twitter*.\nLes piulades que inclouen paraules explícitament independentistes (com independència o estelada) apareixen al mapa amb una estelada i la resta amb una bandera catalana.\nA la part superior pots veure el recompte de piulades geolocalitzades capturades des del 9 de Setembre de 2012 a les 00:00.\n* Per a que les piulades apareguin al mapa, cal fer-ho des de Catalunya, tenir el GPS del dispositiu mòbil activat i configurar el compte de ©Twitter per a que comparteixi la ubicació de les piulades.\nDarrere geopiul.eu no hi ha cap partit polític, empresa ni organització de cap mena. El mapa ha estat elaborat per iniciativa pròpia, a estones lliures i per interès exclusivament personal.\nS'utilitza la Stream API de Twitter per a mantenir una connexió persistent amb Twitter que facilita l'accés al flux de piulades de Catalunya a temps real. En el moment en que es detecta una nova piulada se n'analitzen les paraules clau i es classifica.\nLes paraules clau utilitzades per a cada una de les dues categories són:\nDiada: 11S, 11s2012, 11 de setembre, diada i Visca Catalunya.\nIndependència: #25N, Adéu Espanya, Catalunya Lliure, Estelada, Freedom for Catalonia, Independència, @assemblea, #11sCAT9estat, #ANC, #marxaANC, #nouestat i #tenimpressa\nEs contemplen variacions sobre aquestes paraules per intentar incloure també possibles errors tipogràfics i ortogràfics.\nEl traçat de la marxa està extret de la Vikipèdia


Llibreta imantada per la llista de la compra | Papereria amb valor social | Apunts\nLlibreta amb imant per la compra de Nadal\nPer preparar les teves millors receptes el primer que has de fer és... Tenir tots els ingredients! I per no oblidar res, una llibreta de la compra és imprescindible!\nAquesta llibreta amb imant és una companya excel·lent per a cuineres i cuiners. Enganxa-la a la teva nevera i pren nota de tots els ingredients que van faltant i que has de comprar en la teva propera visita al mercat. Arrenca la fulla, porta-la al mercat i fes un "check" de tot el que vas comprant.\nAquesta llibreta amb imant està inspirada en el Nadal i és perfecta per tenir-la a la nevera durant els dies més freds.\nA més, aquesta llibreta amb imant té una petita sorpresa. Si, com a nosaltres, t'agrada reutilitzar els materials, aquesta llibreta amb imant t'encantarà perquè quan l'acabis trobaràs a la contraportada dos imants per decorar la teva nevera. Només hauràs de retallar-los amb unes tisores. No és fantàstic?\nLa llibreta de la compra amb imant té una mida de 72x180mm i conté 40 fulles enquadernades amb espiral.\nPreu de venda 4,40 €\nLlibre de Receptes de Nadal\nVols escriure el teu propi llibre de receptes de Nadal? Segur que a la teva familia teniu aquelles receptes especials del Nadal que et poden donar els teus avis i àvies, oncles, tietes, pares… o les teves mateixes! En aquest receptari tindràs espai per 20 receptes. A cada fulla trobaràs un espai per: - Posar el títol - Enganxar una fotografia - Indicar la dificultat, els temps i la quantitat d'ingredients - Descriure l'elaboració - Posar consells pràctics I a més, a la portada podràs posar el teu nom! El llibre de receptes té una mida A5 (148x210mm).\nLlibreta Ups! Llista de la compra\nUna llibreta amb imant per la nevera! Així podrás tenir sempre a mà la teva llista de la compra


Robocalls- No els trobarem a faltar! | Martech Zone\nRobocalls- No perdrem!\nDimecres, setembre 9, 2009 Dijous, febrer 9, 2017 Adam Petit\nTots els aconseguim i els odiem gairebé universalment, la molesta trucada que promou algun producte o esdeveniment que reprodueix una gravació o, encara pitjor, us parla amb una veu mecànica. Bé, l'FTC ha promulgat noves regles i regulacions sobre la realització d'aquestes trucades.\nJon Leibowitz, president de la FTC, va tenir algunes paraules bastant dures sobre el tema.\nEls consumidors nord-americans han deixat clar que poques coses els molesten més de mil milions de trucades telefòniques automàtiques de telemarketing comercials que reben cada any.\nA partir de l’1 de setembre, aquest bombardeig de llançaments preenregistrats, sol·licituds sense sentit i màrqueting maliciós serà il·legal. Si els consumidors creuen que estan sent assetjats per trucades automàtiques, han de fer-nos-ho saber i els perseguirem.\nSembla que aquest és el conjunt de normes més difícils fins ara sobre aquest tipus de màrqueting, però hi ha algunes advertències que permeten a alguns grups continuar utilitzant aquesta tecnologia. La majoria giren al voltant de missatges informatius o promocionals.\nLa idea general és que si esteu trucant per dir que es cancel·la el petit partit de futbol de Johnny, està bé, però si em truqueu per informar-me de la meravellosa nova oferta que teniu, podríeu tenir problemes per 16 dòlars per trucada, tret que Tinc el meu permís exprés per escrit. Això podria afegir fins a una multa empinada molt ràpid si la seva empresa utilitza aquest tipus de tecnologia de transmissió.\nVeure l'anunci de l'FTC proporcionant informació general, o consulteu la regla final pdf.\netiquetes: trucades automatitzadesftctrucades telefòniquesrobocallstelemàrqueting\nFormularis integrats de Salesforce amb Formstack\nQuè passa amb la vostra targeta de presentació?


Casa Mignano Castrignano Del Capo Itàlia - Ofertes d'hotels amb els MILLORS DESCOMPTES EN LÍNIA\nVia piave, 28, Castrignano Del Capo, Castrignano Del Capo, Itàlia, 73040 - Veure al mapa\nConvenientment situat a Castrignano Del Capo, Casa Mignano és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAprofiti's de la riquesa de serveis i avantatges d'aquest hotel de Castrignano Del Capo. Wi-Fi gratuït en totes les habitacions, lloguer de bicicletes, àrea de fumadors, àrea de TV/saló compartit són només algunes de les comoditats que fan que Casa Mignano sigui diferent dels altres hotels de la ciutat.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb aire condicionat, calefacció, escriptori, balcó/terrassa, aparell de televisió a cada habitació. A més, l'oci que l'hotel ofereix assegurarà que tengui molt a fer durant el dia. Si buscau un allotjament còmode i adequat a Castrignano Del Capo, faci de Casa Mignano la vostra llar.


Rebobinart afegeix valor als espais urbans | Atlas of the Future — Atlas of the Future\nproject_website_title_1 Web de Rebobinart\nproject_leader Marc Garcia, fundador\nproject_headline Afegint valor als espais urbans\nAquest col·lectiu artístic serveix la societat revitalitzant espais del centre de Barcelona i crea un esperit comunitari a través de l’art urbà.\n“Cada persona té alguna cosa d’especial entre nosaltres. Quan estem junts… augmenta la inspiració de tots. Pots inspirar-te en el teu amic i el teu amic pot inspirar-se en tu, així que junts fareu una cosa extraordinària.” El Hadj Bailo Bah\nEl Hadj descriu la seva experiència com a participant d’un projecte dirigit per Rebobinart, una organització dedicada a utilitzar els espais públics i l’art urbà per a la revitalització social i cultural de diverses àrees. Marc Garcia, el seu fundador, explica que el més innovador del projecte és “que la intervenció artística no és l’objectiu sinó la conseqüència. A través dels nostres projectes busquem resoldre un conflicte o una situació social”. El Hadj havia participat a “Art Urbà”, un curs per a joves desocupats, sovint sense papers, amb talent creatiu i interès per les arts.\nL’equip de Rebobinart els va formar per convertir-se en artistes urbans. També van impartir classes de castellà i formació per a sol·licitants d’ocupació, ensenyant els participants a redactar currículums i preparar-se per a les entrevistes. L’objectiu era donar-los les eines per convertir-se en artistes comercials i, a la fi del curs, Rebobinart es va acostar als propietaris de negocis i els va aconseguir feines pintant les persianes de les botigues.\nOtoxo Productions va fer una crònica del viatge dels participants en el seu documental Nuestro Muro. Moussi (un altre artista que va participar) descriu com d’important pot ser l’art per a persones com ell: “M’oblido de tot perquè sóc feliç… és una cosa molt important perquè ajuda a oblidar els teus problemes i la teva situació. Pares tota la teva atenció en el que estàs fent, t’ajuda a somiar més”.\nAquests joves artistes van poder aplicar les seves noves habilitats al Parc de las Tres Ximeneies. Aquest espai dominat pel ciment té grans murs, plataformes elevades i un escenari per a actuacions de música electrònica, hip-hop i ‘break dance’. Veïns, artistes de renom i viatgers de tot el món vénen a pintar en aquestes parets. Aquesta plaça de barri del Poble-sec sempre està plena de fotògrafs i patinadors. L’art de carrer és el teló de fons perfecte per als seus enregistraments i fotografies.\nAquesta àrea va ser testimoni d’un dels primers projectes de Rebobinart. En Marc va fundar l’organització el 2012 amb l’objectiu d’aportar valor als espais urbans. En aquell moment, a Barcelona estava prohibida tota activitat artística en els espais públics. Tot i ser una ciutat coneguda pel seu art de carrer, el 2006 es va aprovar una llei que declarava il·legal qualsevol forma de grafit al carrer i estava subjecta a multes quantioses. Però en Marc tenia un objectiu i, mitjançant l’ús de l’art de carrer, va voler revitalitzar la ciutat amb missatges socials i inspirar l’esperit comunitari.\nEl mateix any en què es va crear l’organització, va treballar amb l’Ajuntament de Barcelona per crear Murs Lliures, un seguit d’espais legals perquè qualsevol pogués pintar sense haver de mirar per sobre de l’espatlla. La idea va ser concebuda el 2011 per en Marc i el seu germà, que en aquell moment acumulava diverses multes com a grafiter. Si bé les lleis van ser un obstacle, també van ser un impuls per a en Marc: “La diferència fonamental de Rebobinart és que no ens vam donar per vençuts davant de les negatives i les dificultats que van sorgir amb l’administració pública. Sempre hem mantingut una intensitat incansable a l’hora de crear, reformular i adaptar projectes d’art urbà a la realitat local”.\nMurs Lliures s’ha estès a més de 20 països, inclosos les Filipines, els Països Baixos i el Canadà, es va llançar a Madrid el 2020 i té més de 8.000 usuaris actius a tot el món. Rebobinart administra els murs a través de la plataforma web i l’aplicació que van desenvolupar, anomenada Wallspot. “Va començar com un sistema informàtic de gestió de murs legals”, explica en Marc, “i ha acabat convertint-se en un sistema de promoció i acceleració d’artistes urbans.”\nEll posa èmfasi en com d’important és l’accés a l’espai: “Els murs lliures són espais on es creen els artistes urbans del futur i on tots els muralistes i escriptors estan en les mateixes condicions davant del mur. A la majoria de ciutats només s’està treballant l’art urbà comissariat i un concepte de muralisme permanent. El projecte Murs Lliures és l’única fórmula lliure i igualitària d’art urbà”.\nL’abast de Rebobinart avui és ampli. Estan pintant murals comunitaris intergeneracionals on els habitants locals, joves i grans, creen una peça unificada, com ‘Face the City’, on els participants van pintar les cares dels residents a les persianes del mercat de Can Vidalet. Rebobinart també ha posat en marxa el festival Ús Barcelona, per renovar espais en desús. L’última edició, el 2018, va tenir lloc a la històrica presó Model, amb més de 20.000 assistents. El festival ha estat una de les alegries i reptes més grans d’en Marc: “Generar un festival itinerant com Ús Barcelona durant 5 anys, en espais sense gran visibilitat com Can Ricart o l’antiga presó, m’enriqueix enormement”.\nMentre treballa amb una forma d’art que alguns poden descriure com a “vandalisme”, els missatges socials són al cor de la missió de Rebobinart. Han organitzat esdeveniments i murals per crear consciència sobre les malalties mentals, la violència contra les dones i la difícil situació dels refugiats. Womart és un projecte que reconeix el talent femení en les arts visuals, especialment en l’art urbà. “Em fa feliç veure com les dones de l’equip de Rebobinart lideren aquest projecte”, afegeix en Marc. Amb la creació de murs legals, com Murs Lliures, i espais especialment dedicats a les dones artistes, la participació de les dones ha augmentat de l’un al deu per cent en aquests nou anys de vida del projecte.\nEn Marc i el seu equip no mostren signes de cansament. De cara al futur, volen seguir millorant la situació d’aquesta forma d’art a Barcelona i expandir els seus projectes per Espanya. “No només busquem la fotografia final, sinó que el projecte tingui un discurs que parli amb la veu molt alta.”\nAccióAtlas: Dóna suport al talent local. Compra obres d’art de petits artistes per crear una cultura sostenible. Si ets artista, fes un cop d’ull a les teves opcions creatives a Wallspot. Per a idees de projectes i col·laboracions, contacta amb Rebobinart.\nauthor_name Anissa Rockefeller\nÀvida viatgera, lectora i exploradora implacable. Escriptora i cineasta autònoma plena de curiositat i passió pel món que l’envolta.\nAnissa Rockefeller (28 maig 2021)\nMarc Garcia, fundador


Home > Projectes > MiDeProMI\nPosted at 15:48h in Projectes\tby\tadmin\nMiDeProMI significa Millora de Desenvolupament de Producte Mecatronic Industrial. Consisteix en aplicar metodologies que milloren, des de l’inici de les primeres especificacions del producte, el treball en equip dels responsables de la vessant mecànica, elèctrica, electrònica, TIC i de control del producte a desenvolupar.\nMillora de Desenvolupament de Producte Mecatronic Industrial\nD’aquesta manera, el producte es desenvolupa d’una manera que evita malentesos al principi però sobretot evita més errors durant la posta en marxa i facilita la integraió de nous enginyers de disseny a l’empresa.\nAquest projecte ha comptat amb el suport d’ACC1Ó, i amb la participació de més d’una empresa de CEQUIP. Actualment es busquen nous incentius donat l’interès mostrat per altres empreses i el fet que els beneficis no són tangibles a curt termini.\nAcc1ó, béns d'equip, Cequip, enginyeria, MideProMI, sinèrgies


L'equip del Puigcedà Pioc's Stones líder provisional de la Lliga Catalana 16-17 | Federació Catalana d'Esports d'Hivern\nHome / Cúrling, General / L’equip del Puigcedà Pioc’s Stones líder provisional de la Lliga Catalana 16-17\nEl diumenge 27 de novembre va donar el tret de sortida la 12a edició de la Lliga Catalana de Cúrling a Puigcerdà amb catorze equips participants que van disputar la primera de les cinc jornades que, aquest any, es tornaran a celebrar totes a Puigcerdà.\nLa jornada va arrencar a partir de les 9:00 h del matí amb la primera ronda. Els equips que van aconseguir la victòria van ser el Barcelona Navarro, l’Sporting l’Olla Cyril, el Puigcerdà Pioc’s Stones, el Puigcerdà Masters i el Barcelona Aparicio. Tots ells van aconseguir sumar el primers punts classificatòris d’aquesta lliga.\nEn la segona tanda de partits el Barcelona Morral va assolir el seu primer triomf. Els equips de l’Sporting l’Olla Cyril, el Barcelona Navarro i el Puigcerdà Pioc’s Stones es van dur per segona vegada els millors marcadors finals.\nFinalment, a la tercera i última ronda, el Puigcerdà Gold Rocks i l’Sporting l’Olla Pepe van assolir la seva primera victòria de la jornada. El Barcelona Morral, el Barcelona Navarro i el Puigcerdà Pioc’s Stones van repetir victòria també en aquesta tercera ronda final.\n1. Puigcerdà Pioc’s Stones\n2. Barcelona Navarro\n3. Sporting l’Olla Cyril\n4. Barcelona Morral\n5. Puigcerdà Gold Rocks\n6. Barcelona Aparicio\n7. Puigcerdà Masters\n8. Sporting l’Olla Pepe\n9. Puigcerdà Divines\n10. Barcelona Almazor\n11. The Walking Stones\n12. Val d’Arán Garona\n13. Val d’Arán Montcorbison\n14. C.E. Berguedà\n1a jornada: 27 de novembre\n2a jornada: 22 de gener\n3a jornada: 19 de febrer\n4a jornada: 9 d’abril\n5a jornada: 6 i 7 de maig


Pedro Martínez celebra haver trencat la mala ratxa | NacióManresa\nPedro Martínez celebra haver trencat la mala ratxa\nÀlex Mumbrú creu que el partit s'ha decidit per petits detalls\nper Joel Penya | Xavier Sucarrats, Manresa, 2 de novembre de 2019 a les 21:29 |\nEl tècnic del BAXI Manresa, Pedro Martínez, ha mostrat la seva alegria per haver vençut un partit que en cas d'haver-lo perdut hagués fet molt de mal. Tant per les circumstàncies en què s'hagués produït com per tot l'historial d'aquesta temporada. L'alegria no ha estat complerta ja que Pere Tomàs i David Kravish no han pogut acabar el partit. Encara no hi ha diagnòstic però qui ho té pitjor és el jugador mallorquí. Tomàs sembla que pateix una lesió muscular i no és segur que pugui jugar dimecres contra el Turk Telekom.\nMartínez ha destacat diferents accions que han ajudat a decantar el partit. Com un triple de William Magaraty o altres llançaments des de més enllà de 6,75 de Frankie Ferrari, una cistella amb tir lliure addicional d'Eulis Báez, una cistella de mèrit de David Kravish i el partit global de Dani Pérez. El base ha jugat en opinió del seu tècnic el millor partit de la temporada. L'entrenador del BAXI Manresa també ha volgut destacar el factor Nou Congost. "És un públic entès que han canalitzat molt bé l'expulsió del Ryan Toolson", ha explicat. Aquesta situació no ha agradat gens Martínez que no s'ha mossegat la llengua i ha comentat que un jugador veterà no pot caure en aquestes situacions. La tècnica l'ha trobada justa. En canvi, no estava d'acord en l'antiesportiva que hagués pogut costar el partit al seu equip a manca de vuit dècimes per acabar.\nSobre l'esforç que representa jugar dues pròrrogues no creu que afecti de cara al duel de dimecres contra el Turk Telekom\nEl tècnic del Retabet Bilbao, Àlex Mumbrú, ha vist un partit amb dues parts molt diferenciades. El tècnic català ha lamentat la mala sortida del seu equip. Sobretot en un primer quart en què han encaixat 25 punts. Posteriorment, el seu equip ha augmentat la duresa defensiva. Ha estat el preludi d'un tercer quart en què tot ha canviat i els bascos haguessin pogut decidir. A la duresa, el Rebabet Bilbao hi ha sumat el control del rebot i un ajustament defensiu. Finalment al temps extra, "petits detalls" han sentenciat a favor d'un BAXI Manresa a qui ha felicitat per la victòria.\nEl vestidor del BAXI Manresa creu que la victòria els servirà per guanyar confiança.\nLa victòria contra el Bilbao Basket ha sigut "increïble". Així de clar ho ha deixat Pere Tomàs després de la victòria del BAXI Manresa. L'aler ha atribuït la victòria a la fe que ha tingut l'equip quan el partit se'ls ha girat en contra. "Hi hem cregut quan tot era impossible i això ens ha donat forces" ha sentenciant el mallorquí. A més, ha explicat que aquesta victòria donarà confiança a l'equip de cara a les pròximes jornades.\nAmb el convenciment de Pere Tomàs s'ha mostrat el jugador més valorat del partit: Frankie Ferrari, que també ha posat èmfasis en la confiança que ha tingut l'equip en endur-se la victòria. De la seva lesió ha dit que encara està agafant la forma. Tot i això, ha acabat el partit amb 28 punts, 6 rebots i 7 assistències.\nD'altra banda, la lectura del partit de Bilbao Basket ha sigut diferent. L'ex-Manresa Rafa Martínez ha atribuït la derrota a la poca capacitat que ha tingut l'equip per sentenciar quan han tingut l'oportunitat al darrer quart. De la seva nova etapa a Bilbao, l'escorta ha explicat que està treballant per tornar a agafar la confiança que tenia abans de la lesió.\nBAXI Manresa, Esports, bàsquet, bàsquiet manresa


Cubelles - Viquipèdia, l'enciclopèdia lliure\nPer a altres significats, vegeu «Cubelles (Alt Loira)».\nCubelles és una vila i municipi de la comarca del Garraf, situada a 50 km de Barcelona, la darrera població de la zona costanera de la província i de la comarca per la part del sud. Hi passa i desemboca al Mediterrani el riu Foix.\n41° 12′ 36″ N, 1° 40′ 25″ E / 41.21°N,1.6736111111111°E / 41.21; 1.6736111111111Coord.: 41° 12′ 36″ N, 1° 40′ 25″ E / 41.21°N,1.6736111111111°E / 41.21; 1.6736111111111\nMancomunitat Penedès i Garraf i Mancomunitat Tegar del Garraf\nMar Mediterrània i Foix\nRosa Montserrat Fonoll Ventura\n3 Com arribar-hi [cal citació]\n7 Els gegants de Cubelles\n10 Lligams externs\nCalafell Castellet i la Gornal\n1787 1887 1900 1920 1950 1970 2010 2020\n692 885 895 738 759 1.563 13.995 15.770\nEl municipi té dues entitats principals: Cubelles i Les Salines.\nCom arribar-hi [cal citació]Modifica\nA Cubelles es pot arribar directament en tren com en cotxe o autobús. Però també es pot arribar a l'aeroport o al port de Barcelona i prendre un altre vehicle per arribar a la vila.\nTren: L'estació de Cubelles es troba a menys d'un quilòmetre del nucli urbà i de les platges. La població pertany a la zona tarifària 5A de l'ATM de l'Àrea de Barcelona. El tren té una sortida cada 30 minuts de l'estació Barcelona-Sants Estació amb un trajecte de 45 minuts. I, també, hi ha una sortida cada 30 minuts de l'estació de Sant Vicenç de Calders. Per a altres trajectes, s'ha de fer transbord a Vilanova i la Geltrú i agafar el tren de Sant Vicenç de Calders.\nAvió: Cubelles és situada a 30 minuts de l'aeroport internacional El Prat a Barcelona.\nCotxe: Hi ha dues opcions possibles: un accés gratuït de la comarcal C-31 que era l'antiga C-246 i, per l'autopista de peatge Pau Casals C-32 branca sud que té sortida directa al municipi.\nAutobús de línia: Cubelles disposa de diverses aturades que la comuniquen amb altres poblacions del Garraf i amb Barcelona capital.\nLes platges: Platja Llarga, Platja de la Mota de Sant Pere, Platja de les Salines i Platja de les Gavines, componen tres quilòmetres de litoral.\nEls espais per a gossos de la platja de les Salines.\nEsglésia de Santa Maria de Cubelles: Data de 1737 i el seu campanar de 1765. És de planta rectangular amb tres naus dividides en trams marcats pels contraforts exteriors. La façana imita un encoixinat de pedra.\nCastell de Cubelles o el casal dels marquesos d'Alfarràs: Va ser edificat en 1675 sobre les restes de l'antic castell de Cubelles. S'ha restaurat recentment i l'Oficina de Turisme proporciona visites guiades el primer cap de setmana de cada mes. A més, també s'hi pot visitar una exposició dedicada al pallasso Charlie Rivel.\nL'Aliança: Fundada en 1914 per Pere Escardó, és una mostra del llegat dels indians. Pertany a l'entitat local, la Societat Recreativa L'Aliança. L'any 2018 es va iniciar l'obra de reforma.\nFont del carrer Major i font del carrer Sant Antoni. Joan Pedro i Roig va ser l'encarregat de portar l'aigua potable a Cubelles i de construir les dues fonts públiques que continuen situades al carrer Major i al carrer Sant Antoni.\nEls Safareigs públics de Cubelles al carrer del Raval.\nCan Travé: És una edificació d'estil romàntic. S'hi trobaven una biblioteca de mitologia clàssica i un gabinet d'Història Natural impulsats per Frederic Travé. En l'actualitat ja no pertany a la família Travé. Propietat municipal en projecte de restauració, no obstant això puntualment, s'han organitzat actes als seus jardins.\nCa l'Aleix, al costat de l'anterior. Masia que es remunta al segle xvi el propietari del qual era Pedrot Negrell, època en què era utilitzada com a hostal i "canvi de cavalls", atès que es trobava en l'antic Camí ral (o camí vell de Vilanova). Roig Piera afirma que més antigament havia estat coneguda com a Stabulo Nova (Font: Catàleg del patrimoni arquitectònic, Casa de la vila de Cubelles)\nErmita de Sant Antoni de Pàdua: Bastida en 1694 per Marià Gassó. Capella d'una sola nau. Es caracteritza per la seva simple estructura arquitectònica. Propietat privada.\nAntiga Quadra Gallifa: Conjunt arquitectònic del segle xi. Al començament del segle xvi pertanyia al poeta renaixentista Joan Boscà Almogàver. Propietat privada.\nCasa del Dr. Estapé: Aquesta casa va ser bastida en 1943 pel metge, cardiòleg i director de l'Hospital de Sant Pau de Barcelona. Propietat privada.\nMercat setmanal: Els divendres al matí, a la plaça del Mercat.\nExposició permanent del pallasso Charlie Rivel, nascut a Cubelles el 23 d'abril de 1896.\nSols durant l'estiu:\nDel 23 de juny al 31 d'agost: Es posa en funcionament un tren turístic que recorre els carrers del municipi, de dilluns a diumenge.\nDel 30 de juny a l'1 de setembre: Mercat d'estiu a la Plaça de la Mar, els dissabtes de 18-22h.\nEn les darreres legislatures, l'estabilitat política municipal ha estat complicada: no sols hi ha una representació àmplia de partits polítics al ple, sinó que hi ha hagut moltes d'escissions en els partits polítics. L'actual govern municipal el formen Iniciativa per Catalunya Verds, Unitat Cubellenca-Reagrupament i el Partit Popular de Catalunya. Aquest pacte ha estat qüestionat per mitjans de comunicació i fins i tot desautoritzat per la direcció d'ICV. El setembre de 2012, expulsen del govern a Unitat Cubellenca-Reagrupament després de votar en contra dels pressupostos municipals. Aquest és el cinquè govern trencat d'ençà de l'any 1995. En veure's en minoria, ICV i el PP comencen a cercar un nou associat.\nFinalment el gener del 2013 s'acaba per crear un govern nou format per ICV, PSC, CiU i Entesa per Cubelles. D'aquesta manera, tots els grups polítics amb representació aquesta legislatura han passat pel govern en un moment o un altre.\n– – 0 – 1 4 – – 4 9 Luis Pineda Gavaldà (Convergència Democràtica de Catalunya)\n– – – – 1 6 – – 4 11 Isidre Piñol Borràs (EC)\n– – – – 2 9 – – – 11 Isibre Piñol Borràs (EC)\n– – – – 2 9 – – 0 11 Isibre Piñol Borràs (EC, 1991-1994), Joan Vidal Urpí (EC, 1994-1995)\n2 – 1 1 2 5 – – – 11 Joan Vidal Urpí (EC)\n3 – 2 1 3 4 – – 0 13 Mònica Miquel i Serdà (ICV, 1999-2000), Joan Albet i Miró (CiU, 2000-2001) i Josep Marcillas i Massuet (EC, 2001-2003)\n2 – 2 1 2 3 2 1 – 13 Josep Marcillas i Massuet (EC)\n4 – 4 2 4 1 1 1 0 17 Maria Lluïsa Romero i Tomás (PSC)\n4 4 3 3 2 1 – 0 0 17 Mònica Miquel i Serdà (ICV)\n1 4 2 2 2 - - 2 4 17 Rosa Fonoll i Ventura\n- 6 3 0 2 - - 2 4 17 Rosa Fonoll I Ventura\naInclou dues llistes d'independents: una el 1979 i l'altra el 1983.\nJosep Andreu i Lasserre, Charlie Rivel, pallasso d'anomenada.\nEduardo Expósito, jugador de futbol a la SD Eibar.\nMartí Zapater, porter d'hoquei patins al CE Noia Freixenet.\nBorja Ferrer, ex-jugador d'hoquei sobre patins.\nArtur Peguera Anoro, presentador de Telenoticies a TV3.\nMarco Gonzalez, jugador de tamborí i tambeach.\nLionel Messi, jugador de fútbol al FC Barcelona\nEls gegants de CubellesModifica\nEls gegants són els elements més significatius de la cultura popular de Catalunya. Tenen dues funcions: la de representar una població o un barri i la d'originar per ells mateixos la festa.[cal citació]\nEls gegants provenen d'una tradició molt antiga que ha anat variant al llarg dels segles. La creença es remunta fins a la mitologia grega i d'ençà de llavors totes les cultures han deixat constància de l'existència d'aquestes enormes figures.[cal citació]\nL'any 1945 Cubelles va celebrar una cercavila per primera vegada, amenitzada amb grallers i amb motiu de l'estrena d'uns capgrossos que la Casa de la vila tot just havia adquirit. Aquest va contractar els gegants de Sant Pere de Ribes a manca d'uns de propis perquè acompanyessin els capgrossos. Aquest fet va fer que augmentés la curiositat per aquestes figures tan simbòliques entre els vilatans, que van començar a comentar en els punts de reunió del poble, els cafès existents aleshores, l'Armengol i l'Aliança, la possibilitat que Cubelles pogués disposar d'aquests entremesos que, en moltes poblacions catalanes enriquien les celebracions populars. L'anhel de tenir uns gegants a la vila era latent en determinats sectors, especialment en el jovent. Finalment, el 1957, la casa de la vila va obtenir un superàvit de 13.000 pessetes en uns ingressos que van permetre, juntament amb el finançament de vilatans, industrials i botiguers la confecció dels gegants de Cubelles. Es formaren diversos grups de treball, uns per contactar amb la prestigiosa botiga El Ingenio de Barcelona, dedicada a la construcció de gegants, i d'altres per encarregar-se del disseny dels vestits, de trobar accessoris adients de bijuteria, anells, arracades...\nCom que Cubelles era un poble agrícola, amb bon criteri es va optar per dues figures d'aspecte senyorial que vindrien a ser la versió de l'hereu i la pubilla, és a dir, gegants que solen anar abillats de pagès, en aquest cas amb la roba tradicional de les benestants de la pagesia catalana. El nom dels gegants va ser d'Abdon, un dels sants patrons de Cubelles i Assumpta, la Mare de Déu de l'Assumpció, en honor de la qual cada 15 d'agost els cubellencs celebren la Festa Major.[cal citació]\nLa indumentària de l'Abdon, peça d'abrigar de vellut, llarga i de color blau marí, valona sobreposada i barret de copalta negre, és una adaptació de la moda que s'imposà a Europa al pas del segle xviii al segle xix com a vestit de gala de la societat catalana. En l'abillament de l'Abdon hi ha un aspecte, el pergamí que duu a una mà, que no pertany a la seva condició de «paisà de la terra».\nPel que fa al vestuari de la geganta, l'Assumpta llueix el vestit tradicional de pubilla. La roba és un brocat de l'època, una tela de qualitat amb un fons de color rosa, adornada a la part baixa de la faldilla, amb un volant de punta blanca envoltat d'una tira blava, tal com els extrems de les mànigues. El vestit està guarnit, així mateix, amb una pitrera negra que té uns llaços blaus al damunt. El davantal i la mantellina són de color blanc, tot al contrari de la xarxa i els mitenes, que són negres. En l'aspecte ornamental, la gentil dama exhibeix unes arracades i un penjoll, mentre que a la mà dreta hi porta una toia i a l'esquerra, un mocador blanc.[cal citació]\nEls vilatans de Cubelles van preparar el moment de l'estrena dels gegants la diada de la Mare de Déu d'Agost, la patrona de la vila. La simbòlica arribada dels gegants va tenir lloc a l'estació, a les 10h del matí del 15 d'agost de 1958, que s'esqueia en divendres. Allà s'hi concentrà una munió de gent, sobretot nens, que els van rebre amb gran entusiasme i curiositat. Juntament amb altres grups la comitiva s'adreçà pel passeig de Narcís Bardají, Rambla amunt, fins a l'església de Santa Maria de Cubelles, on mossèn Jordi Fort Gaudí, acompanyat de tots els escolans i autoritats, realitzà la benedicció dels gegants.[cal citació]\nL'Abdon i l'Assumpta es van convertir, a partir d'aquella inoblidable diada, fins avui, en sant i senya de la Festa Major, en símbol d'identitat dels cubellencs amants de les tradicions i de la cultura popular. El 15 d'agost del 1958 acabà com una de les dates més brillants, si més no, en l'aspecte festiu de la història recent de Cubelles. Aviat van començar a fer sortides fora de la vila, com és el cas del primer viatge a Barcelona, per participar en la reconeguda cercavila de la Mercè, amb motiu de la seva Festa Major, el 24 de setembre de 1959.[cal citació]\nL'agost de 1963 la Casa de la vila va dedicar un carrer al pallasso universal Charlie Rivel, nascut a Cubelles. Al començament dels anys 80, en plena recuperació de la cultura popular es va produir el ressorgiment de l'activitat gegantera en l'àmbit de tot Catalunya. El punt de partida d'aquest nou moviment va ser el 29 d'agost de 1982, en una trobada de gegants a Matadepera. La Primera Trobada Internacional de Gegants.\nAquest fet va fer engegar els motors als gegants i el nombre d'aparicions va augmentar. L'Abdon i l'Assumpta van passar a tenir un acompanyant de luxe a partir del 26 d'abril de 1987, amb l'estrena del gegantó Charlie Rivel. Dins el marc de la Setmana Cultural d'aquell any, celebrada com sempre coincidint amb Sant Jordi, es va estrenar un gegantó dedicat i inspirat en la figura del cubellenc més universal i il·lustre Josep Andreu Charlie Rivel. D'ençà de la seva inauguració el gegantó ha acompanyat Abdon i Assumpta en gairebé totes les sortides que han anat fent, i s'és convertit en una peça que ha aixecat gran curiositat i expectació, fins a l'any 2008.\nDurant la Festa Major petita del 2007, una colla de joves cubellencs que es movien en l'àmbit de les entitats juvenils El Peix Agulla i El Cubell van decidir d'agafar el relleu dels geganters que una dècada i una altra s'havia anat modificant i van organitzar una colla de geganters amb la intenció de reprendre l'activitat gegantera dins i fora de la vila de Cubelles, amb Jordi Miró com a cap de colla. El 29 de juliol de 2007 es va realitzar la primera sortida de la nova colla de geganters a la XXIII Trobada de Gegants de Cubelles.[cal citació]\nCanal Blau, la televisió pública del Garraf, està conformada pels municipis de la comarca integrats en un consorci en el que Cubelles en forma part.\nRàdio Cubelles és una emissora de ràdio inaugurada el 13 de novembre de 1980 per la Casa de la vila de Cubelles. Emet mitjançant la freqüència modulada 107.5 i el seu lloc web arreu del món.\n↑ «Cubelles». L'Enciclopèdia.cat. Barcelona: Grup Enciclopèdia Catalana.\n↑ Balanzà, Albert «ICV expedienta la seva candidata a l'alcaldia de Cubelles per pactar amb el PP i Rcat». Ara, 25 maig del 2011.\n↑ «Es trenca el pacte de govern a Cubelles i ICV i PP ja busquen nou soci». Eix diari, 20 setembre del 2012.\n↑ «El govern de Cubelles torna a trontollar». Eix Diari, 8 novembre del 2012.\n↑ «ICV trenca amb el PPper formar govern amb PSC, CiU i Entesa per Cubelles». Eix Diari, 7 gener del 2013.\n↑ «Resultats provisionals, Cubelles». Ministeri de l'Interior, 22-05-2011. [Consulta: 18 juny 2012].\n↑ «Resultats eleccions municipals 2015 - Cubelles».\n↑ «Resultats eleccions municipals 2019 - Cubelles». Arxivat de l'original el 2019-06-25. [Consulta: 10 juny 2019].\n↑ Cubelles, Ajuntament de. «Rosa Fonoll d'Unitat Cubellenca investida alcaldessa per segona legislatura consecutiva». [Consulta: 5 juliol 2019].\n↑ 12,0 12,1 12,2 Fonoll i Carbonell, Nuria; Pineda i Gavaldà, Antoni; Pujol i Fauquer, Joan; Vidal i Urpí, Joan. L'Abdon i l'Assumpta 50 anys dels gegants de Cubelles (1958-2008)] (pdf). Ajuntament de Cubelles, 25 de juliol de 2008, p. 160. Arxivat 2016-09-17 a Wayback Machine.\n↑ Segarra, Jordi. «Gegants de Cubelles FM2015» (vídeo), 24-08-2015.\n↑ «Ràdio Cubelles, emissora municipal».\nPàgina web de la Casa de la vila\nPatrimoni històric i artístic de Cubelles\nGuia turística de Cubelles (monuments, fires, festes...)\nObtingut de «https://ca.wikipedia.org/w/index.php?title=Cubelles&oldid=28002975»\nDarrera modificació: 11 ago 2021 a les 18:57\nLa pàgina va ser modificada per darrera vegada el 11 ago 2021 a les 18:57.


Avançament editorial: 'La bruixa', de Jules Michelet\nEdicions de 1984 publica aquest clàssic de la il·lustració francesa, en una traducció i pròleg d’Anna Maria Corredor\nJules Michelet (París, 1798 - Ieras, 1874).\n02.11.2019 - 20:50\nActualització: 01.11.2019 - 20:16\nEscriu la traductora Anna-Maria Corredor al pròleg de La bruixa de Jules Michelet:\n«La dona, l’amor, la natura, però també els capellans i en particular els directors espirituals, van obsedir Michelet; tots aquests temes els trobem a La bruixa. La bruixa, ja ho sabem, tradicionalment és una dona malvada, menyspreada, tan perversa que l’Església en va fer cremar un munt en horribles fogueres sobretot sota la Inquisició: les actes dels judicis per bruixeria ho demostren, és a dir, demostren que allò va passar, però Michelet no es conforma amb això. Precisament se sorprèn que cap dels seus predecessors estudiosos de la bruixeria no s’hagi interessat pel que ell anomena “la cronologia moral de la bruixa”, com si la bruixa hagués sorgit de sobte del no-res, i és així que ell es proposa indagar per què en un determinat moment la dona, per qui ell sentia tanta admiració, va arribar a ser bruixa. Michelet troba una paraula per resumir l’origen d’aquesta figura tan maltractada històricament: desesperació. Si en la primera part del llibre es dedica a “rescatar” la dona desesperada que hi ha darrere la bruixa, en la segona part es proposa fer reviure les angoixes de les noies víctimes dels convents, anorreades per frares i monges sovint tanoques o amb una salut mental dubtosa, que cometen els pitjors abusos d’una manera impune i, el que és més ignominiós, emparats per les altes esferes polítiques i eclesiàstiques. Michelet ens parla d’una història fosca que acaba al país de la llum: en efecte, l’escriptor va posar el punt final a la seva obra a Toló, en ple Migdia, ciutat a la qual dedica belles descripcions. Ben segur que la idea de Michelet de rescatar la dona traient-la de la foscor de l’edat mitjana i del segle XVII i de rehabilitar-la fent-ne apologia a través de la figura de la bruixa és una valuosa contribució al progrés de les idees, molt d’acord amb els nous aires del seu temps.»\nEl llibre arribarà a les llibreries el 6 de novembre. Podeu llegir un fragment de la introducció de Jules Michelet.\nImatge que conté ‘La bruixa’, de Jules Michelet (Edicions de 1984).\nI els editors d’Edicions de 1984 enllacen la introducció amb aquest text seu, per als lectors de VilaWeb:\n«La introducció de Michelet s’explica sola. La bruixa és el principi, és el llit on reposen els Déus, masculins. La bruixa cura, fa possible el futur, és la metgessa ancestral per excel·lència. I quan no cura la cremen, la imaginen lletja i vella.\nI no és lletja i vella; és bonica, i de fet sovint és per això que la cremen. La sentencien perquè la desitgen, perquè no l’entenen i volen subjugar-la amb el convent o el foc que crema. Michelet, amic de les dones, investigador de la literatura de bruixes durant trenta anys de la seva vida, ens dóna xifres. L’any 1513 a Ginebra es van cremar cinc-centes bruixes en tres mesos; Rémy, jutge de Lorena, amb un currículum total de vuit-centes bruixes cremades en públic, es vantava de la seva “justícia tan justa” que setze de les condemnades s’havien suïcidat abans, com si s’haguessin llevat la vida conscients del seu pecat i no per evitar un patiment impossible. Avui d’això en diríem feminicidi institucional, i tanmateix a les bruixes les cremava el poder, amb l’amén dels jutges i dels poders eclesiàstics.»\nUna altra imatge de ‘La bruixa’, de Jules Michelet.\n«Com a bon il·lustrat amb i majúscula, home de llums, Michelet veu en l’Edat Mitjana els horrors de la superstició concentrats contra la figura de la dona.\nMichelet diu que la paraula “bruixa” per si sola ja és responsable d’engegar la maquinària de l’odi. És el tret de sortida de la violència contra la natura, que es resisteix a ser entesa i subjugada per complet. L’odi contra les bruixes és l’odi contra els misteris de la naturalesa femenina, tan antiga com la Venus de Willendorf: grassa, immòbil, sempre fecunda i sempre eterna. La dona és bruixa per desesperació, desesperació fruit d’una incomprensió, d’un desig i d’una enveja atàvics. Però la bruixa és arreu, de la literatura fantàstica al folk, la bruixa és principi i fi. La imatge de la bruixa es repeteix intermitent, al llarg de la història, per més que els Déus masculins s’hi rebel·lin.»


Conseqüències jurídico-penals de l’estat d’alarma decretat per a la gestió de la crisis sanitària originada pel COVID-19 - Molins&Parés - Defensa penal | corporate compliance\nConseqüències jurídico-penals de l’estat d’alarma decretat per a la gestió de la crisis sanitària originada pel COVID-19\nSi el Dret tingués un estat aquest seria, sens dubte, el gasós. Per la seva pròpia naturalesa les normes jurídiques tendeixen a ocupar tot l’espai i experimenten l’horror vacui característic de les substàncies incorpòries.\nLa situació que estem vivint és del tot excepcional i resulta evident que aquest no és el moment del Dret. L’emergència sanitària i la crisi col·lectiva que ens assoleix desplaça qualsevol altra prioritat.\nMalgrat tot, a pesar de no ser el moment del Dret, és evident que en aquest moment té molt a dir, i molt a callar…fent ús de les facultats constitucionalment reconegudes, el Govern ha dictat una sèrie de decrets que modulen el perfil d’algunes normes i que matisen el comportament del Poder Judicial. Les intervencions més significatives han operat sobre el Dret laboral per facilitar els requisits que permeten a les empreses flexibilitzar els seus compromisos laborals sense generar atur.\nEl Dret penal, la nostra disciplina, no ha quedat exclosa d’aquest procés de reconfiguració identitària. Les necessitats pròpies del moment, han matisat el sentit d’alguns preceptes i han tingut una indubtable incidència en l’àmbit processal.\nL’objecte d’aquesta nota es concreta en el comentari de les principals repercussions que han tingut els Reials Decrets promulgats pel govern, valorant en primer lloc els efectes substantius, els que operen sobre el Codi penal i, en segon lloc, els efectes processals, els que ho fan sobre el propi procés judicial.\nA efectes substantius:\nEl Reial Decret 436/2020 de 14 de març, pel que es declara el present estat d’alarma fixa, en el seu article cinquè, la possibilitat de que els agents de l’autoritat puguin practicar les comprovacions en les persones, béns, vehicles, locals i establiments que siguin necessàries per a comprovar, i en el seu cas, impedir que es duguin a terme els serveis i activitats suspeses per aquest Reial Decret. En aquest sentit, podran dictar les ordres i prohibicions necessàries i suspendre les activitats o serveis que s’estiguin duent a terme. Amb aquesta finalitat, la ciutadania té el deure de col·laborar i no obstaculitzar la labor dels agents de l’autoritat en l’exercici de les seves funcions.\nL’incompliment o la resistència a les ordres de les autoritats competents en l’estat d’alarma serà sancionat d’acord amb les lleis, en els termes establerts a l’article deu de la Llei Orgànica 4/1981, d’1 de juny.\nEn relació a aquest últim paràgraf, les infraccions i sancions imposables són, en essència, de caràcter administratiu, havent- nos de remetre a les lleis 4/2015 de 30 de març, de protecció de la seguretat ciutadana; 17/2015, de 9 de juliol, del Sistema Nacional de Protecció Civil; i 33/2011, de 4 d’octubre, General de Salut Pública; les quals contemplen com a infraccions molt greus o greus les conductes conduents a l’obstrucció, desobediència o pràctica d’activitats que poden comportar danys per a la seguretat o la salut públiques. Dites infraccions poden ser sancionades amb multes des de 601 a 600.000 euros, depenent de la seva gravetat.\nNo obstant, hem de tenir en compte que la jurisdicció penal també pot arribar a castigar les més greus de les conductes abans mencionades. En concret, l’article 556.1 del nostre Codi Penal castiga com a delicte de desobediència: Els que resistissin o desobeïssin greument a l’autoritat o als seus agents en l’exercici de les seves funcions, o al personal de seguretat privada, degudament identificat, que desenvolupi activitats de seguretat privada en cooperació i sota el mandat de les Forces i Cossos de Seguretat; arribant a imposar-se penes de presó de tres mesos a un any o multes de sis a divuit mesos. En la seva modalitat més greu, en el cas que s’agredís o, amb intimidació greu o violència, existís oposició o resistència greu a l’autoritat, agents o funcionaris públics, es poden arribar a imposar penes de presó d’un a quatre anys o multes de tres a sis mesos, al estar cometent-se un delicte d’atemptat, de l’article 550 del Codi Penal.\nAixí mateix, resulta també interessant esmentar les següents situacions, amb rellevància penal, que poden produir-se en la situació excepcional que vivim:\nL’estat d’alarma ha portat a provocar que bé com a mitjà per a enriquir-se en la revenda, o simplement per la mateixa por a que es produeixi una falta de proveïment, se sostreguin mascaretes protectores o líquid desinfectant, material considerat bàsic per a actuar en la protecció com a mesura preventiva del virus. Això últim, donaria lloc al corresponent delicte de furt de l’article 234 del Codi Penal en la seva modalitat agreujada prevista per l’article 235 del mateix text legal, a l’entendre que es tracta de béns de primera necessitat i que es causa una situació de falta proveïment, o per entendre que dits furts revesteixen d’especial gravetat, atenent a la producció de perjudicis d’especial consideració; arribant a imposar-se, en ambdós casos, penes d’un a tres anys de presó. Si per a la sostracció de dits efectes s’emprés força en les coses o violència o intimidació en les persones, i existís un ànim de lucre en qui efectués la conducta delictiva, podríem estar parlant d’un delicte de robatori, de l’article 237 i següents del Codi Penal, castigat amb penes de fins a cinc anys de presó.\nDavant del risc de contagi d’algun treballador, aquest podria arribar a plantejar-se el cas de que la negativa d’adoptar mesures de seguretat i higiene en el treball pugui generar la comissió d’infraccions de les normes de prevenció i riscos laborals, inclús arribant a generar un delicte contra els drets dels treballadors dels articles 316 i 317 del Codi Penal, que pot ser castigat, en la seva modalitat més greu, amb la pena de presó de fins a tres anys.\nTenint en consideració que el COVID-19 es reconeix com a una malaltia infecciosa greu, a causa del seu potencial lesiu i la crisis de sanitat que està originant a nivell global, sorgeix en la societat un deure de responsabilitat i el naixement d’una norma objectiva de cura. A aquest efectes, i tot i no consistir en una obligació legal a Espanya el deure de revelar la contracció del virus, en garantia del dret constitucional a la intimitat, sí sorgeix l’obligació legal per a tots els espanyols d’adoptar les mesures de protecció necessàries per a evitar la transmissió del virus a la resta de la població. En el seu defecte, es podria estar cometent-se un delicte de lesions imprudents de l’article 152 del Codi Penal, podent ser castigat dita conducta amb la pena de presó de fins a tres anys.\nA efectes processals:\nEl Reial Decret 436/2020 estableix, a la seva Disposició Addicional segona, la suspensió i la interrupció dels terminis processals; reprenent-se els mateixos en el moment en el que perdi vigència el present Reial Decret o les seves pròrrogues. També, a la seva Disposició Addicional quarta, es preveu la suspensió dels terminis de prescripció i caducitat durant el termini de vigència de l’estat d’alarma i les seves pròrrogues, la qual cosa comporta, en l’àmbit penal, la interrupció de les prescripcions dels delictes i de les penes efectivament imposades.\nEn concret, i únicament per a l’ordre jurisdiccional penal, s’estableix la no aplicació de dites suspensions i interrupcions en els següents procediments:\nLes actuacions encomanades als serveis de guàrdia.\nLes actuacions amb detinguts.\nLes ordres de protecció.\nLes actuacions urgents en matèria de vigilància penitenciària.\nQualsevol mesura cautelar en matèria de violència sobre la dona o menors.\nAixí mateix, en fase d’instrucció, el jutge o tribunal competent podrà acordar la pràctica d’aquelles actuacions que, pel seu caràcter urgent siguin inajornables.\nNo obstant l’anteriorment dit, el jutge o tribunal podrà acordar la pràctica de qualsevol actuació judicial que sigui necessària per a evitar perjudicis irreparables en els drets i els interessos de les parts en el procés.\nPer últim, en atenció a la recent dictada Ordre SND/261/2020, de 19 de març, per a la coordinació de l’activitat professional dels membres dels cossos de funcionaris regulats en el Llibre VI de la Llei Orgànica 6/1985, d’1 de juliol, del Poder Judicial durant la vigència de l’estat d’alarma declarat pel Reial Decret 463/2020, de 14 de març; s’encomana al Ministeri de justícia la coordinació de l’activitat professional dels membres dels cossos de funcionaris del Poder Judicial en tot el territori de l’Estat. En conseqüència, el Ministre de Justícia podrà adoptar les resolucions i disposicions que siguin necessàries per a garantir, en tot el territori de l’Estat, una aplicació homogènia dels serveis essencials per a la salvaguarda dels drets i llibertats de la ciutadania. Així mateix, queden sense efecte les més severes restriccions acordades per la Justícia Catalana, les quals pretenien la suspensió de totes les visites i senyalaments previstos, així com de tots els terminis processals.\nA Barcelona, 23 de març de 2020.\nTreinta expertos debatirán el próximo 17 de junio sobre el impacto de la COVID-19 en la abogacía y las oportunidades tras la crisis.\nEfectos del Estado de Alarma en los plazos procesales y sustantivos\nActuaciones para la agilización de la Administración de Justicia\nActuacions per a l’agilització de l’Administració de Justícia\nIncidències i implicacions del COVID-19 en matèria de Compliance


08·05·22 | 06:25\nLa Fundació per a la Indústria juntament amb l’agència Acció han organitzat aquesta darrera setmana una sessió dedicada a l’economia circular i la seva connexió amb la indústria 4.0. pel seu interès extrec avui algunes de les informacions facilitades per Gabriel Anzaldi director de Desenvolupament científic i tecnològic d’Eurecat, Centre Tecnològic de Catalunya. En la seva intervenció Anzaldi va insistir en el canvi de mentalitat que significa passar de parlar de residus a parlar de recursos i de com el model d’indústria 4.0 és un facilitador per activar aquest canvi cap a una economia circular més sostenible. La digitalització seguida de la transformació digital i de les tecnologies pròpies de la fabricació 4.0 donen solucions per tenir models d’empreses circulars, que acaben canviant també les relacions entre proveïdors, productors i clients, i per tant el model de negoci. Alguns ja parlen d’indústria 5.0 quan es fan confluir els sistemes autònoms de producció amb la interactuació amb les persones. Les persones i la tecnologia es reinventen en un nou paradigma on es combinen els rols de les persones amb les màquines. El factor humà, malgrat que amb la robotització semblava el contrari, torna a ser el centre del procés productiu.\nL’economia circular incorpora mètodes per regenerar, compartir, virtualitzar-se desmaterialitzar-se, facilitar l’intercanvi. Prenen valor els productes de segona mà, es recupera la reparació de productes. Es comparteixen recursos i s’oblida l’escandalosa obsolescència programada. Es minimitzen o reutilitzen residus i components derivats del procés productiu. S’optimitzen dades de manera que també es poden virtualitzar o simular escenaris i preveure el comportament del producte fabricat i el seu impacte ambiental o social.\nEl mètode per avançar cap a aquest model de producció es resumeix en l’acrònim DISRUPT: dissenyar per al futur, incorporar la tecnologia digital, sostenir i preservar, repensar models de negoci, usar el residu com a recurs, prioritzar recursos regeneratius, treballar en equip per crear valor compartit. I això permet regenerar, compartir, optimitzar, circularitzar, virtualitzar, intercanviar.\nLes eines per aquest canvi provenen d’una convergència tecnològica amb potencial disruptiu: intel·ligència artificial, eco disseny, Internet de les coses, tecnologies de separació, reciclatge i reutilització, robòtica avançada, biotecnologia, Blockchain, ciència de materials. I això té un impacte exponencial: interrelació dels mons físics i virtuals, flux lliure de coneixement, automatització intel·ligent i adaptació al context (flexibilitat), enllaç entre processos i dominis, acceleració del desenvolupament de nous serveis i models de negoci i millora en la presa de decisions (qualitat, velocitat i anticipació).\nPel que fa a la producció, permet gestionar, rastrejar i supervisar totes les activitats realitzades a la planta, supervisar i analitzar les operacions de producció en temps real de manera sostenible. Pel que fa al manteniment, gestionar i monitoritzar totes les activitats dels operaris per reduir costos, temps morts, millorar la disponibilitat i millorar la qualitat. En el capítol de la qualitat s’avança en gestionar traçar i monitoritzar automàticament els paràmetres detectats durant les operacions de qualitat. Pel que fa als materials es passa a gestionar les entrades i sortides de materials i registrar-les en els sistemes de gestió empresarials en temps real. S’incrementa la planificació de les activitats sobre els recursos de producció. I finalment, es crea un ecosistema amb gestió col·laborativa per millorar la circularitat dels processos.\nO sigui que en una empresa ideal circular 4.0 ens hi trobaríem: planificació integral de la cadena de subministrament, màquines intel·ligents, diagnòstic intel·ligent i manteniment preventiu, capacitació dels operaris amb realitat augmentada, mòbils i computadors usables, sistemes autònoms per a l’assignació intel·ligent de recursos, sistemes intel·ligents de control de qualitat, productes amb traçabilitat total, comerç electrònic, gestió intel·ligent de rutes de distribució, nous models de negoci orientats a la personalització i al servei.\nEns trobem davant d’una nova revolució productiva i aquest fet sempre deixa molta gent pel camí si no som capaços de socialitzar aquests avenços en altres àmbits que no siguin el de la indústria puntera. Aquestes noves capacitats tecnològiques sotraguejaran també el sector públic que es veurà obligat a canviar la manera d’interactuar amb els ciutadans que són els seus usuaris. En tot cas, aquest canvis s’implantaran més ràpid allà on hi hagi gent amb competències, talent i facilitat d’accés a un ecosistema tecnològic especialitzat.


Normes – El Passatge dels Gats\nNormes i consells per a la vostra estada\nEn el cas de l’incompliment de aquestes normes, el personal del club, sempre pensant, sobretot, en la seguretat dels gats i gates i la nostra us podrà convidar al fet que abandoneu les instal·lacions. Per açò us aconsellem que les llegiu atentament i davant qualsevol dubte ens pregunteu:\n1º Qualsevol persona que entra al Club ho fa sota la seua responsabilitat i risc, tenint en compte la presència dels gats. L’entrada pot comportar risc per a persones al·lèrgiques i xiquets.\n2º No es permet l’entrada als menors de 13 anys sense l’acompanyament d’almenys una persona adulta per cada dos menors, la qual supervisarà i es farà plenament responsable del seu comportament.\n3º Es prega tenir el mòbil en silenci. No es toleren sorolls de volum desagradable, volem crear i mantenir un ambient de relax per als gats, no oblidem que estem en la seua casa.\n4º Està totalment prohibit entrar al club amb gats o altres animals.\n5º No s’accepta cap tipus d’agressió cap als gats, ni jocs agressius. Posem a la vostra disposició joguets adequats per a divertir-vos amb ells amb plena seguretat.\n6º Podeu fer-los totes les fotos que vulgueu però sense flaix, és nociu i molest per als seus ullets.\n7º No es permet donar-los de menjar als felins sense autorització expressa prèvia del personal del Club. Aquests gats segueixen una dieta molt estricta i hem de tenir control total sobre la seua alimentació.\n8º Hem de respectar el seu descans, no podem agafar-los en braços, obligar-los a estar amb nosaltres ni retenir-los perquè pot no agradar-los i reaccionar malament. Elles i ells decidiran quan és un moment de joc i quan volen manyagues. Recordeu que nosaltres som els seus convidats.\nNo és recomanable entrar a l’establiment amb perfums forts ni elements penjants.\nSi ho desitgen tenen a la seua disposició les fitxes dels gats que busquen família, en aquestes fitxes trobareu tot tipus de dades sobre cada un dels gats i gates, la seua història i la seua personalitat, per favor respecteu el caràcter de cada gat.\nAls gats els encanta dormir, poden dormir fins a 20 hores al dia. Es prega no interrompre el seu descans, encara que podeu acariciar-los amb cura mentre somien, no oblidem que els gats estan en la seua casa, i pot ser que durant alguna de les nostres visites els enxampem en el seu temps de descans, alguns es fan una mica de pregar, però que millor excusa que aqueixa perquè torneu a seguir coneixent-los.\nHem de caminar amb cura, vigilar on posem els nostres peus, ja que aquests animalets són molt sigilosos i els agrada passar-se en ocasions entre les nostres cames, aneu amb compte en obrir i tancar portes.\nEn cas d’algun accident (esgarrapada, mossegada) contacteu amb el personal del Club.\nSi veieu o noteu alguna cosa que no us agrada, preguem que aviseu al personal del Club. Ja siguen pedretes d’arena, pèls de gats en la vostra cadira, algun gat o gata amb comportament inadequat… Si ens aviseu, podem arreglar-ho i fer que la vostra estada en el Club siga el més agradable possible.\nLes reserves es fan per defecte de 90 minuts excepte últimes hores on la reserva s’ajusta al tancament. Les reserves es mantindran 15 minuts després de l’hora reservada. Passat aquest temps s’anul·len.\nQuan hàgeu consumit el temps de la vostra entrada s’agrairà que us acosteu a la barra a explicar-nos què tal ha sigut vostra experiència.\nAgraïm que abans d’eixir ens ho feu saber per a controlar les obertures de les portes, i no tinguem cap disgust.\nGràcies per la vostra comprensió i col·laboració!


Pugen els ingressats per covid-19 aquest diumenge a Catalunya - XCatalunya.cat\nDisset ingressats més per covid-19 (347) i els mateixos crítics a l’UCI (91), amb una Rt que puja a 0,82 i un risc de rebrot de 37\nEl Departament de Salut ha declarat 17 hospitalitzats més a causa de la covid-19 en les darreres hores (347) i els mateixos crítics a l’UCI (91). L’Rt puja dues centèsimes i se situa ara en 0,82, mentre que el risc de rebrot continua a 37. En paral·lel, s’han notificat 291 nous casos confirmats per PCR o TA, que situen el total des de l’inici de la pandèmia en 919.473.\nEn les darreres hores s’han notificat tres noves morts i el global de defuncions des de l’inici de la pandèmia és de 23.957. L’1,49% de les proves de la darrera setmana han donat positiu. La incidència acumulada a 14 dies passa de 48,04 a 46,75, mentre que a 7 dies puja de 19,40 a 19,77. El risc de rebrot era de 53 entre el 30 de setembre i el 6 d’octubre, i baixa a 37 en l’últim interval. Pel que fa a l’Rt, puja a 0,82, per sota del valor de la setmana anterior (0,91).\n1 pensamiento sobre “Pugen els ingressats per covid-19 aquest diumenge a Catalunya”